maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú ag an gComhaontú um Tharraingt Siar Ríocht Aontaithe na Breataine Móire agus Thuaisceart Éireann as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le cinneadh a ghlacadh lena mbunófar liosta de 25 dhuine atá toilteanach agus inniúil ar a bheith ina gcomhaltaí ar phainéal eadrána faoin gComhaontú agus ar liosta cúltaca de dhaoine atá toilteanach agus inniúil ar a bheith ag feidhmiú mar chomhaltaí de chuid an Aontais de phainéal eadrána faoin gComhaontú

COM(2020) 841 final of 14.12.2020 downgraded on 27.1.2021

MEABHRÁN MÍNIÚCHÁIN

1.Ábhar an togra

Tá sé molta ag an gCoimisiún go mbunóidh an Chomhairle an seasamh atá le glacadh thar ceann an Aontais sa Chomhchoiste a bunaíodh leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (‘an Comhaontú um Tharraingt Siar’) bunaithe ar chinneadh ón gComhchoiste an Comhaontú sin a leasú.

2.Comhthéacs an Togra

2.1.An Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach

Leagtar amach sa Chomhaontú um Tharraingt Siar na socruithe maidir le tarraingt siar rianúil na Ríochta as an Aontas agus as Euratom. Tháinig an Comhaontú um Tharraingt Siar i bhfeidhm an 1 Feabhra 2020.

2.2.An Comhchoiste

Ar an gComhchoiste arna bhunú faoi Airteagal 164(1) den Chomhaontú um Tharraingt Siar, tá ionadaithe ón Aontas agus ón Ríocht Aontaithe. Beidh an tAontas agus an Ríocht Aontaithe ina gcomhchathaoirligh ar an gComhchoiste. In Theideal VIII a ghabhann leis an gComhaontú, leagtar síos rialacha nós imeachta an Chomhchoiste. Tagann an Comhchoiste le chéile uair sa bhliain ar a laghad nó ar iarratas ón Aontas nó ón Ríocht Aontaithe agus socraíonn sé a sceideal cruinnithe agus a chlár oibre de chomhthoil.

Leagtar síos cúraimí an Chomhchoiste in Airteagal 164 den Chomhaontú um Tharraingt Siar agus orthu sin tá an méid seo a leanas go príomha:

·maoirseacht a dhéanamh ar chur chun feidhme agus cur i bhfeidhm an Chomhaontaithe go díreach nó trí obair na gcoistí speisialaithe a thuairiscíonn dó;

·cinntí agus moltaí a ghlacadh, lena n‑áirítear leasuithe ar an gComhaontú sna cásanna a thugtar ann;

·fadhbanna a chosc agus díospóidí a d’fhéadfadh teacht chun cinn maidir le léirmhíniú agus cur i bhfeidhm an Chomhaontaithe a réiteach.

2.3.An gníomh atá beartaithe ag an gComhchoiste

I gcomhréir le hAirteagal 171(1) den Chomhaontú um Tharraingt Siar, bunóidh an Comhchoiste, ar dháta nach déanaí ná deireadh na hidirthréimhse, liosta de 25 dhuine a bheidh toilteanach agus inniúil ar a bheith ina gcomhaltaí ar phainéal eadrána. Áiritheoidh an Comhchoiste freisin go gcomhlíonfaidh an liosta na ceanglais shonracha a bhunaítear leis an gComhaontú um Tharraingt Siar tráth ar bith.

Is é is cuspóir don chinneadh atá beartaithe an liosta de na daoine atá toilteanach agus inniúil ar a bheith ina gcomhaltaí ar phainéal eadrána a bhunú faoin gComhaontú um Tharraingt Siar.

Tiocfaidh an gníomh atá beartaithe chun bheith ceangailteach i ndlí na bPáirtithe i gcomhréir le hAirteagal 166(2) den Chomhaontú. I gcomhréir le Riail 9 de na Rialacha Nós Imeachta, sonróidh na cinntí a ghlacann an Comhchoiste an dáta ar a dtiocfaidh siad i bhfeidhm.

3.An seasamh atá le glacadh thar ceann an Aontais

An tréimhse atá beartaithe faoin gComhaontú um Tharraingt Siar, rachaidh sí in éag an 31 Nollaig 2020. Tiocfaidh formhór mór fhorálacha an Chomhaontaithe um Tharraingt Siar i bhfeidhm an 1 Eanáir 2021, lena n‑áirítear na forálacha sin maidir le díospóidí a réiteach faoi Theideal III de Chuid a Sé. Tá sé riachtanach go mbeidh liosta eadránaithe i bhfeidhm faoin 1 Eanáir 2021 i gcás díospóid maidir le léirmhíniú an Chomhaontaithe um Tharraingt Siar, mar ón am sin amach, is féidir le ceachtar páirtí díospóidí a tharchur chun eadrána ceangailtí.

Tháinig an tAontas agus an Ríocht Aontaithe ar chomhaontú maidir le cúigear a chur chun tosaigh go comhpháirteach freisin chun bheith ag feidhmiú mar chathaoirleach an phainéil eadrána. Tá deichniúir molta ag an Aontas agus ag an Ríocht Aontaithe faoi seach le haghaidh feidhm chomhaltaí an phainéil eadrána.